Prvá informácia o pripravovanej vedeckej konferencii

**KVALITA ŽIVOTA 2019 – s podtitulom**

**„Interdisciplinarita ako bohatstvo poznania založené na rozmanitosti“**

Vážená kolegyňa, vážený kolega,

dovoľte, aby sme Vás informovali o pripravovanom 4. ročníku česko-slovenskej vedeckej konferencie Kvalita života 2019 – s podtitulom „Interdisciplinarita ako bohatstvo poznania založené na rozmanitosti“, ktorá sa bude konať v dňoch **3. - 4. októbra 2019** v Kongresovom centre SAV Academia v Starej Lesnej. Organizátorom podujatia je Inštitút psychológie FF PU v Prešove v spolupráci so Spoločenskovedným ústavom SAV Košice, Katedrou geografie TU v Liberci a Inštitútom edukológie a sociálnej práce FF PU v Prešove.

Cieľom konferencie je vytvorenie priestoru pre interdisciplinárny dialóg odborníkov, ktorí sa venujú kvalite života a s ňou súvisiacim oblastiam ľudského bytia. Možnosti obsahového zamerania konferenčných príspevkov sú naznačené v tematických sekciách, ktoré pripravili organizátori a partneri konferencie. V tomto čase je možné zaradiť medzi jednotlivé tematické sekcie (a ako súčasť programu konferencie prihlásiť) monotematické sympózium. Vaše návrhy na názov a zameranie sympózia adresujte do **28. apríla 2019** Dr. Kačmárovej na mail: monika.kacmarova@unipo.sk.

**Tematické oblasti konferencie:**

- Kvalita života a jej meranie.

- Praktiky otvorenej vedy pri skúmaní kvality života.

- Psychologické príčiny a psychologické dôsledky chudoby.

- Životné podmienky chudobných ľudí na Slovensku.

- Kvalita života z aspektu sociálnej práce. Problematika spokojnosti a šťastia v sociálnej

 starostlivosti.

- Kvalita života osôb vo viacdetných rodinách.

- Duševné zdravie a kvalita života.

- Kvalita života osôb s postihnutím.

- Determinanty, kontext a možnosti intervencií v oblasti zdravého fyzického a psychického

 vývinu dospievajúcich.

- Psychologický, etický a sociálny rozmer chudoby súvisiacej s migráciou.

**- Osobnosť seniora v minulosti a dnes.**

- Kvalita života ako koncept geografických vied.

Výstupom z konferencie bude recenzovaný zborník príspevkov.

Druhý cirkulár s finálnymi termínmi prihlasovania na konferenciu a ďalšími informáciami týkajúcimi sa jej konania Vám bude zaslaný začiatkom mája.

Bližšie informácie o dôležitých termínoch, programe, podmienkach účasti a registrácie, podmienkach publikovania príspevkov v zborníku z konferencie budú taktiež zverejnené na webovej stránke podujatia: [www.unipo.sk/kvalitazivota2019](http://www.unipo.sk/kvalitazivota2019). Zborník z 3. ročníka konferencie je zverejnený na [tejto adrese](https://www.researchgate.net/publication/327860188_Kacmarova_M_Ed_KVALITA_ZIVOTA_2017_Kvalita_zivota_v_kontexte_chudoby_Zbornik_z_medzinarodnej_vedeckej_konferencie) :

Tešíme sa na Vašu účasť

Organizačný výbor konferencie

Kvalita života 2019